google/wiki40b huggingface dataset:
Georg Ludwig Pilar von Pilchau

Elulugu

Georg Ludwig sündis Halinga, Lehtse, Meremõisa ja Jõgisoo mõisniku Magnus Wilhelm Pilar von Pilchau ja Katharina Helena von Tausase pojana.
Georg Ludwig Pilar von Pilchau astus Venemaa keisririigi sõjaväeteenistusse alamporutšikuna suurtükiväkke 5. mail 1780. aastal Bombariiripolku. 1785. aasta 13. mail ülendati ta alamporutšikuks ja viidi üle Narva jalaväepolku, 18. märtsil 1788. aastal viidi ta üle teenistust jätkama Viiburi jalaväepolku.
G. W. Pilar von Pilchau osales aastatel 1789–1790 Vene-Rootsi sõjas ja 1799. aastal Aleksandr Suvorovi Itaalia ja Šveitsi sõjakäigul.
1803. 27. märtsil määrati G. W. Pilar von Pilchau Viiburi musketäripolgu komandöriks, kellena ta osales aastatel 1805–1807 Napoleoni sõdade käigus Prantsusmaa vastases sõjakäigus.  1805–1807 aastate sõjakäigu ajal osales ta Pułtuski ja Preussisch-Eylau lahingus.
1806. aasta 23. aprillil ülendati ta polkovnikuks ja autasustati 1807. aasta 28. märtsil Püha Georgi IV järgu ordeniga (№ 728) Preussisch-Eylau lahingu eest.
1809. aasta 21. jaanuaril nimetati ta Vilno musketäripolgu šefiks (polk nimetati 1810. aastal nimetati ümber 34. jäägripolguks).
1810. aastal nimetati ta 4. jalaväediviisi jäägribrigaadi komandöriks ja osales Vene-Türgi sõjas Bulgaarias 1810. aastal peetud Šumla lahingus, Šumla ja Pazardžiki kindluse piiramisel ning 1811. aastal Ruse  kindluse piiramisel.
Pärast Napoleoni sõdade käigus Prantsuse armee 1812. aasta Venemaa sõjakäigu algust kuulus G. W. Pilar von Pilchau 34. jäägripolk 4. jalaväediviisi 1. Läänearmee 2. jalaväekorpusse. G. W. Pilar von Pilchau osales arjergardiväeosade koosseisus taganemislahingutes Vitebski ja Smolenski all ning ka Borodino lahingus. 1812. aasta 21. novembril ülendati ta kindralmajoriks.
1813. aastal alanud Vene vägede pealetungil Euroopasse osales ta Lützeni, Bautzeni ja Leipzigi lahingutes Saksimaal. Bautzeni lahingus väljanäidatud vapruse eest autasustati teda 29. oktoobril 1813. aastal III järgu Püha Georgi ordeniga (№ 337).
1814. aastal sõjategevuses Prantsusmaal osales Reimsi lahingus ja Pariisi vallutamises Vene vägede poolt. 
Georg Ludwig Pilar von Pilchau läks erru sõjaväeteenistusest 8. veebruaril 1817. aastal 16. jalaväediviisi II brigaadi komandörina, koos õigusega kanda eruohvitserina vormiriietust ja ordeneid.

Mälestuse jäädvustamine

Tema portree, mille maalis George Dawe, asub Peterburis Ermitaažis Isamaasõja galeriis.
Juudikselaid

Juudikselaid (ka Juudikse laid) on Saare maakonda Muhu valda jääv saar (laid). Laiu pindala on 1,6 hektarit ja rannajoone pikkus 529 meetrit.
Laid asub Suurlaiust kirdes Pädaste lahes, 200 meetrit Muhu rannikust. Saar on ümara kujuga, idarannas eendub maasäär. Saarel kasvab rohttaimestik ja võsa.
Laid kuulub Väikese väina hoiualasse.
Saare koordinaadid on 58° 32′ N, 23° 17′ E.
Elav polümerisatsioon

Elav polümerisatsioon on üks liitumispolümerisatsiooni alaliik, milles polümeeri kasvava ahela lõpetamise reaktsioone ei esine. See saab olla põhjustatud mitmest asjaolust: ahela lõpetamise ja ülekande reaktsioonid puuduvad ja ahela initsieerimise kiirus on oluliselt suurem ahela kasvu kiirusest. Selle tulemusena kasvavad polümeeri ahelad suhteliselt konstantse kiirusega, kui võrrelda tavalise ahelpolümerisatsiooniga, ja ahelate pikkused jäävad sarnaseks (molekulmassi dispersioon on väike).
Elav polümerisatsioon võimaldab saada etteantud molekulmassiga ja soovitud lõpprühmadega polümeere ning saada blokk-kopolümeere, kui peale reaktsiooni lõppu esimese monomeeriga lisatakse reaktsiooni teine (sobiv) monomeer. Initsieerimisviisi põhjal eristatakse katioonse, anioonse, radikaalse, Ziegler-Natta jm elava polümerisatsiooni tehnikaid.
Elav polümeer eksisteerib aktiivse reaktsioonivõimelise ühendina; see tähendab polümeeri, millel on reaktsioonitsentrid, mis on võimelised liitma monomeeri.
Messier 110

Messier 110 (ka M110 ja NGC 205) on elliptiline kääbusgalaktika, mis asub Andromeeda tähtkujus.
Galaktika avastas 10. augustil 1773 Prantsuse astronoom Charles Messier. Teadmata põhjusel ei lisanud Messier seda kunagi oma kataloogi ning see lisati sinna alles 1966. aastal. Messierist sõltumatult avastas galaktika 27. augustil 1783 Caroline Herschel.
Messier 110 asub Maast 2,69 valgusaasta kaugusel ja selle diameeter on 17 000 valgusaastat. Galaktika tähesuurus on 8,92 ja see sisaldab üle 10 miljardi tähe.
Tõnis Kullasepp

Tõnis Kullasepp (18. oktoober 1874 Kabala vald, Viljandimaa – ?) oli eesti notar.

Haridus

Ta õppis 1920–1924 Tartu Ülikooli õigusteaduskonnas (lõpetas), Eesti Üliõpilaste Seltsi vilistlane.

Tegevus

1894–1919 Pati, Tali ja Audru vallakirjutaja, 1919–1920 Viljandi-Pärnu rahukogu abisekretär, alates 1924 kohtuameti kandidaat. Hiljem notar Pärnus.
Hanila valla lipp

Hanila valla lipp on Lääne maakonnas asunud endise Eesti haldusüksuse Hanila valla lipp.
Lipp kinnitati 23. jaanuaril 1995.

Lipu kirjeldus

Sinise ristküliku keskosas, 1/2 ühiku kaugusel ülaservast asub valge rõngasrist läbimõõduga 3 ühikut. Rõngasristi all on 1/2 ühiku laiune valge laineline horisontaalvööt, 1 ühiku kaugusel lipu allservast.
Lipu laiuse ja pikkuse vahekord on 1:2 (5,5:11) ühikut; ning normaalmõõtmed on 82,5x165 cm. Kasutamiskõlbmatu lipp kuulub sündsal viisil hävitamisele.

Põhjendus

Hanila kirikaia vanadelt hauakividelt pärinev rõngasristi kujutis sümboliseerib viljakust - põllumehe töökuse tulemust ning jõukuse alust läbi aegade. Kanga sinine värvus ja lainelõikeline valge laid viitavad valla mereäärsele asukohale ja paljude elanike merega seotud tegevusaladele.
Coahoma maakond

Ajalugu

Maakond moodustati 1836. aastal.
Stephen Curry

Wardell Stephen Curry II  (sündinud 14. märtsil 1988 Akronis) on USA korvpallur, maailmameister. Ta mängib NBA klubis Golden State Warriors. Ta on mänginud ka Davidsoni kolledži meeskonnas. Aastal 2009 valiti ta NBA draft'is.
2010. ja 2014. aastal tuli ta USA korvpallikoondisega maailmameistriks.
Aastal 2015 valiti ta hooaja kõige väärtuslikumaks mängijaks. Kaks korda on ta osalenud NBA tähtede mängus.
Hooajal 2014–2015 püstitas ta liiga kaugvisete rekordi, kui ta viskas hooaja jooksul 272 kolmepunktiviset.Järgmine hooaeg (2015-2016) püstitas ta uue kolmepunktivisete rekordi, visates 402 kaugviset koos rekordilise 73 võidu ja 9 kaotusega hooajal. Ta võitis NBA põhihooaja parima mängija tiitli aastatel 2014-2015, 2015-2016.
Ta on endise NBA korvpalluri Dell Curry poeg.
Enn Vetemaa

Teoseid

Enn Vetemaa on kirjutanud luuletusi, jutustusi, romaane, näidendeid, filmistsenaariume, muusikatekste, publitsistikat ja tõlkinud peamiselt laulusõnu (nt Frederick Loewe'i muusikalile "Minu veetlev leedi"), aga ka muid tekste.

Heliloomingut

Heliloojana on eelkõige 1990. aastatel kirjutanud instrumentaalteoseid.

Poliitiline tegevus

Aastatel 1966–1990 kuulus NLKP-sse.
2007. aasta Riigikogu valimistel kandideeris ta Sotsiaaldemokraatliku Erakonna nimekirjas, kuid ei pääsenud riigikokku.
Aino Lehis

Aino Lehis (aastani 1956 Aino Rosenup; sündinud 29. augustil 1928 Tallinnas) on eesti nahakunstnik.
Ta õppis aastatel 1936–1942 Hiiu algkoolis ja 1942–1947 Tallinna 10. Keskkoolis. Aastal 1947 asus õppima Tallinna Riiklikus Tarbekunsti Instituudis, mille lõpetas aastal 1953 ERKI nahkehistöö erialal.
Ta on kujundanud toodangut Kunstitoodete Kombinaadile ARS.
Näitustel osaleb alates 1953. aastast nii Eestis kui ka välismaal (USA, Jaapan, Brasiilia, Euroopa).
1953–1959 oli ta Nõmme Pioneeride Maja kunstiringi juht ning 1961–1993 Eesti Riikliku Kunstiinstituudi õppejõud. 
1956. aastast alates on Eesti Kunstnike Liidu liige.
2009. aastast alates Eesti Nahakunstnike Liidu auliige.

Isiklikku

Abikaasa Enno Lehis (1912–2011) oli eesti maalikunstnik, akvarellist. Tütar akvarellist Pille Lehis ja lapselaps laulja Tui Hirv.
Anneli Ammas

Anneli Ammas (neiupõlvenimi Anneli Külaots; 29. märts 1962 – 27. august 2019) oli eesti ajakirjanik.
Ta lõpetas aastal 1980 Põlva Keskkooli ja aastal 1985 Tartu Riikliku Ülikooli ajakirjanduse erialal. Töötas Haapsalu rajooni ajalehes Töörahva Lipp (1988. aastast Läänlane)
1989. aastal asutas koos abikaasa Andres Ammase ja Arne Veskega ajalehe Lääne Elu.
Ta on olnud Eesti Päevalehe ajakirjanik ja ajalehe Postimees uuriva toimetuse reporter.
Ta oli abielus Andres Ammasega.
Alicante provints

Kliima

Alicante provintsi aastane keskmine temperatuur on +17,8 °C, jaanuaris +11,6 °C, augustis +25,5 °C.
Aastas sajab keskmiselt 357 mm, sealhulgas jaanuaris 20 mm ja augustis 10 mm. Aastas paistab päike keskmiselt 2900 tundi, sealhulgas jaanuaris 178 ja augustis 308 tundi.
Slava

Teenistuse algus

Kiil pandi maha 1902. Laev lasti vette 1903. Valmis sai 1905 ja teenistusse võeti sama aasta juunis.
Slava pidi osalema 1905. aastal Vene–Jaapani sõjas, kuid sai liiga hilja valmis. Tsushima lahingus uppusid sama klassi laevad Borodino, Imperaator Aleksander III, Knjaz Suvorov. Jaapani kätte langes Borodino klassi Orjol (hilisem nimi Iwami; lasti Jaapani poolt põhja 1924).
1906. aastast sõitis Vahemerel. 1908. aastal osales meeskond Messina maavärina päästetöödel.

Esimene maailmasõda

Esimeses maailmasõjas tegutses Slava Läänemerel. 1915 võttis osa Riia lahe merelahingutest.

Uppumine

Moonsundi lahingus 17. oktoobril 1917 sattus Slava Saksamaa laevade (König ja Kronprinz) tule alla. Kokku saadi 305 mm mürskudega seitse tabamust.
Pärast esimesi tabamusi sooviti laev uputada Väinamere Kumari kanalisse (Muhu väina kanalisse), kuid kanali lõunapoolse otsa juures (Papilaiust 2,5 kilomeetrit läänes) jäi laeva vöör merepõhja kinni. Laeva oli vahepeal palju vett tunginud ja süvis seetõttu kasvanud. Meeskond lahkus laevast, laeva lõhkeaine õhiti ning laeva tulistati lõplikuks uputamiseks torpeedodega. Laev põles 2 päeva.

Lammutamine

Laeva tekk ulatus esialgu üle veepinna. Slavalt pärit terast kasutasid Saaremaa ja Muhu sepad ning Pärnu paadimootoritööstus.
1933–1937 lammutati enamik laevast vanametalliks, mis müüdi Rootsi, Norrasse ja Saksamaale; väidetavalt jäi alles vaid kiil.

Tänapäev

Kumari kanalit (Muhu väina kanalit) on pärast Slava uppumist nimetatud ka Slava kanaliks.
Vraki geograafilised koordinaadid on 58° 40′ 43″ N, 23° 21′ 19″ E, vähim sügavus tänapäeval 10,6 meetrit.
Slava käilakaunistus on Eesti Meremuuseumis.
Riho Västrik

Töökäik

1987–1990 oli Riho Västrik VAT-teatri näitleja. 1990–1993 töötas ta Eesti Raadio Noorteraadio toimetuse juhatajana. 1993–1995 oli ta Reklaamitelevisiooni uudisteosakonna vastutav toimetaja. Alates 1996. aastast on Riho Västrik OÜ Vesilinnu juhataja. Aastatel 1997–2001 töötas ta Eesti Televisiooni uudistetoimetajana.
Alates 2009. aastast õpetab ta Balti filmi- ja meediakoolis.
Riho Västrik on Euroopa Dokumentalistika Võrgustiku (EDN) liige. Ta on Eesti Filmitootjate Liidu juhatuse liige.
1998. aastal osales ta esimesel Eesti ekspeditsioonil Himaalajasse.
2011. aasta juuli lõpul osales Riho Västrik Hermann Walteri ümbermatmisel Kotelnõi saarel.
Rain Vessenberg

Koondisekarjäär

Eesti jalgpallikoondises on Vessenberg pidanud 5 kohtumist. Debüüdi tegi ta 18-aastasena 26. oktoobril 1994 sõprusmängus Soome vastu. Lisaks temale tegid samas mängus debüüdi Vahur Vahtramäe ja Janek Kiisman.
Helju Müürsepp

Helju Müürsepp (sünninimi Helju Kukk; 25. august 1926 Saru – 10. märts 2016 Vastseliina) oli eesti rahvatantsujuht.
Aastatel 1933–1940 õppis Vana-Saaluse algkoolis, 1942–1944 Petseri koolis. 1947. aastal lõpetas Võru Keskkooli. Aastatel 1956–1975 töötas ta Vastseliina raamatukogu juhatajana, tegutsedes paralleelselt Vastseliina rahvamajas tantsurühmade juhendajana. Hiljem pühendus täielikult rahvatantsurühmade juhendamisele.
Ta on maetud Vastseliina kalmistule.
Lasila Põhikool

Lasila Põhikool on üldhariduskool Lääne-Viru maakonnas Rakvere vallas Lasila külas.
Kool tegutseb kahes hoones, Lasila mõisa härrastemajas ja lasteaiamajas.
Kooli aadress on Vahtra puiestee 17.
Matti Mõttus

Matti Mõttus (sündinud 24. juulil 1976 Tartus) on eesti keskkonnafüüsik. 
Ta lõpetas 1994. aastal hõbemedaliga Tartu 2. Keskkooli ja 1998. aastal Tartu Ülikooli füüsikaosakonna. Oli 1998–2002 ÜS Raimla juhatuse liige, 1998–2001 TÜ füüsika-keemiateaduskonna nõukogu liige.
Magistrikraad keskkonnafüüsikas 2000 Tartu Ülikoolist tööga "Statistical treatment of penetration of direct solar radiation inside willow coppice".
Oli 2002–2004 TÜ doktorant, doktorikraad keskkonnafüüsikas 2004 Tartu Ülikoolist tööga "Shortwave solar radiation field inside willow canopy" (Lühilainelise päikesekiirguse väli pajuvõsas), juhendajad J. Ross, T. Nilson).
Olnud 1999–2010 Tartu Observatooriumi insener, teadur, vanemteadur. 2010. aastal läks tööle Helsingi Ülikooli.

Teadustöö

Uurimisalad: aluspinna ja taimkatte kiirgusrežiim; kiirguslevi taimkattes; taimkattelt peegeldunud kiirgusvälja seosed taimkatte struktuuri ja optiliste omadustega; füüsikalised kiirguslevimudelid; taimkatte kiirgusrežiimi mõõtmine.
Aleksei Poltaranin

Aleksei Poltaranin (kasahhi Алексей Юрьевич Полтаранин; sündinud 29. aprillil 1987 Leninogoris) on Kasahstani murdmaasuusataja. 2013. aasta maailmameistrivõistlustel võitis ta kaks pronksmedalit. Ta on võitnud maailmakarikasarjas 12 etappi. Paremaid tulemusi on ta saavutanud klassikadistantsidel.

Karjäär

Maailmameistrivõistlustelt on ta saanud kaks pronksmedalit Val di Fiemmes 2013: vabatehnikas sprinditeates (koos Nikolai Tšebotkoga) ja 50 km klassikatehnikas ühisstardiga sõidus.
Maailma karikasvõistlustel võistles Poltoranin individuaalselt esimest korda 6. märtsil 2005 Lahtis 15 km vabasõidus ja sai viimase ehk 90. koha. 30 parema hulka suusatas ta end esimest korda 13. detsembril 2006 Cognes 15 km klassikasõidus, kui ta sai 27. koha. Poodiumile pääses Poltoranin esimest korda 2010.-2011. aasta MK-sarja 2 etapil 26. novembril Kuusamos klassika sprindis, kui ta sai teise koha. Kuna Kuusamos peetud võistlus koosnes kolmest eraldi sõidust ja arvesse läks kolme sõidu lõpp tulemus siis eraldi punkte nendelt sõitudelt MK-võistluse arvestusse ei läinud. Esimese võitu MK-võistlustel sai ta 11. detsembril 2010 Davosis 15 km klassika sõidus.
Poltoranin on osalenud olümpiamängudel kolm korda. 2006. aasta olümpiamängudel Torinos võistlest ta 15 km klassikasõidus ja sai 39. koha, 2010. aasta OM-il Vancouveris, kus ta oli viies nii individuaalses kui paarissprindis ning 2014. aasta OM-il, milleks valmistumisel abistas teda Andrus Veerpalu. Sotši OM oli talle paraku läbikukkumine (vaid 8. koht klassika-teatesprindis, vaatamata suurtele ootustele ka teistel distantsidel). Järgnevast hooajast juhib temanimelist tiimi Mati Alaver ning Poltoranin plaanib perega Otepääle kolimist. Praegu elab ta oma sünnilinnas Ridderis Ida-Kasahstanis Altai jalamil.

Isiklikku

Ta on abielus laskesuusataja Olga Poltaraninaga.

Maailma karikavõistlustel

Aleksei Poltoranin on individuaalarvestuses osalenud (seisuga 4. märts 2018) 171 maailmakarikavõistluste etapil ja jõudnud poodiumile 28 korral ning võitnud 12 korral.
Wilhelm Lexis

Wilhelm Hector Richard Lebrecht Lexis (17. juuli 1837 Eschweiler, Preisimaa kuningriik – 24. august 1914 Göttingen) oli saksa majandus- ja statistikateadlane.
Lõpetas 1855 Kieli gümnaasiumi, õppis 1855–1859 Bonni ülikoolis õigus- ja kameraalteadusi, matemaatikat ja loodusteadusi; filosoofiadoktor (1859, Bonni ülikool). Täiendas end Pariisi ülikoolis sotsiaalteaduste ja poliitökonoomika alal. Töötas 1872–1874 Strassburgi ülikooli riigiteaduste ning  1874–1876 Tartu Ülikoolis geograafia, statistika ja etnograafia erakorralise professorina.
Luges Tartus kõiki põhilisi statistikakursusi. Oli 1876–1883 Freiburgi ülikooli majandusprofessor, 1883–1887 Breslau (Wrocławi) ülikooli kateedrijuhataja, 1887–1907 Göttingeni ülikooli õppejõud.
Moldova lipp

Moldova lipp on Moldova Vabariigi riigilipp.
Selle värvid on samad kui Rumeenia rahvuslipul, kuid mõõtmed on 1:2. Lipu keskel asub Moldova Vabariigi vapp.
Nõo Valla Leht

Nõo Valla Leht on aastast 1996 ilmuv ajaleht, mis vahendab Nõo valla uudiseid. Lehte annab välja Nõo vallavalitsus. Leht ilmub üks kord kuus.
Laviinläbilöök

Laviinläbilöök on üks kolmest läbilöögi võimalusest pooljuhtseadiste pn-siirdes. Laviinläbilöögi kutsub esile laengukandjate laviinitaoline paljunemine. Selline läbilöök on siirdele ohutu seni, kuni seejuures eralduv võimsus – hajuvõimsus – ei ületa seadisetüübile lubatavat väärtust; niisugusel juhul on tegemist kontrollitud (tagasipööratava) läbilöögiga.

Laviinläbilöögi kirjeldus

Kui siirde piirkonnas liikuvad laengukandjad saavad tugevas elektriväljas piisavalt suure kineetilise  energia (liikumisenergia), siis võivad nad põrkumisel kristallivõre aatomitega neist elektrone välja lüüa ja niiviisi luua uusi elektron-auk-paare. Niisuguse tõukeionisatsiooni tulemusena vabanenud elektronid ja augud hakkavad samuti elektriväljas kiirenevalt liikuma ja tõukeionisatsioonis osalema. Nii kasvabki laengukandjate arv laviinitaoliselt, kuni  toimubki laviinläbilöök.
Anto Pähn

Elulugu

Anto Pähn oli talupidaja poeg.
Lõpetas 1954 Võru Fr. R. Kreutzwaldi nimelise Keskkooli, 1960 Eesti Põllumajanduse Akadeemia zootehnikateaduskonna, põllumajanduskandidaat (1983, Eesti NSV TA Loomakasvatuse ja Veterinaaria Instituut (ELVI)), väitekiri "Изучение возможностей покрытия потребности в протеине при выращивании и откорме быков". Oli 1960–1970 Ida-Virumaal tõuaretuse vanemzootehnik, 1970–1980 Viljandimaa peazootehnik, 1980–1984 ELVI aretusosakonna piima ja veiseliha tootmise uurimise labori vanemteadur, 1984–1992 Viljandi Agrotööstuskoondise loomakasvatuse osakonna juhataja, 1992–1994 ELVI aretusosakonna vanemteadur.

Teadustöö

Uurimisvaldkond: põllumajandusloomade söötmine, aretus ja pidamistehnoloogia. Töid lehmade piimatoodangu suurendamisest nende parema söötmisega, veiste nuumamisest. Üle 40 teadustrükise.
Antti Herlin

Antti Juhani Herlin (sündinud 14. novembril 1956 Kirkkonummis) on soome tippjuht, KONE juhatuse esimees. 
Ta on 1 miljardi euroga Soome rikkaim mees. Ajakiri Forbes paigutas ta 2010. aasta märtsis maailma rikkaimate inimeste nimekirjas 773. kohale.

Isiklikku

Antti Herlin on abielus, tal on kolm tütart ja poeg Jussi.
The Prodigy

The Prodigy on Briti elektroonilise muusika ansambel, mis alustas tegevust 1990. aastal.  
2009. aasta märtsis andis välja viienda stuudioalbumi.
Johann von Derfelden (1849–1913)

Johann von Derfelden (vene Иван Платонович фон Дерфельден; 30. juuni (vkj 18. juuni) 1849 – 1913) oli baltisakslasest Venemaa sõjaväelane (kindralleitnant). 
Johann von Derfelden pärines Eestimaa rüütelkonda kuuluvast Derfeldenite suguvõsast. Tema isa oli kindralleitnant Platon von Derfelden (1809–1870) ja ema Anna Markov (1830–1897). Johanni noorem vend oli kindralmajor Christoph von Derfelden (1851–1909).
Sõjalise hariduse omandas Johann von Derfelden Nikolai ratsaväekoolis .
Ta teenis ohvitserina ratsakaardiväes ning võttis osa üheksandast Vene-Türgi sõjast aastail 1877-1878.
1880. aastal autasustati teda kuldmõõgaga.
1889. aastal ülendati polkovnikuks ja 1899. aastal kindralmajoriks.
Johann von Derfelden on maetud Moskvasse Novodevitšje kalmistule.
Georgi Pǎrvanov

Georgi Pǎrvanov (bulgaaria Георги Първанов; sündinud 28. juunil 1957) on Bulgaaria poliitik.
Ta oli 22. jaanuarist 2002 kuni 22. jaanuarini 2012 Bulgaaria president.
19. juulil 2007 teatas Bulgaaria lähiajaloo uurimisega tegelev komisjon, et Georgi Pǎrvanov oli kommunistliku režiimi ajal julgeolekuteenistuse agent. President ise oli kuni komisjoni vastava avalduseni kõiki taolisi süüdistusi eitanud. Bulgaarias puudub seadus, mis keelaks endistel julgeolekuagentidel kõrgetes riigiametites töötada.
Rakenduskiht

Rakenduskiht (inglise keeles Application Layer) on avatud süsteemide sidumise arhitektuuri seitsmes kiht.
Rakenduskiht vastutab reaalse päringu algatamise eest. Näiteks võib see olla veebipäring veebilehitsejast HTTP protokolliga või e-kirja saatmine SMTP protokolli kasutades. Päringu sihtarvuti rakenduskihi ülesanne on edastada see päring vastavale rakendusele või teenusele.
Orbitaaljaam

Orbitaaljaam (ka kosmosejaam) on planeedi (seni ainult Maa) ümber tiirlev pikka aega töötav piloteeritav ning pidevalt või ajuti mehitatud ja põkkamist võimaldav kosmoseaparaat.
Orbitaaljaama orbiidi kõrguse (200–500 km) valimisel püütakse vältida jaama sattumist Maa kiirgusvööndisse.
Orbitaaljaamaga saab põkata kosmoselaevu ja kosmoselennukeid ning ühendada mooduleid.
Orbitaaljaamades tehakse teaduslikke ja tehnilisi uuringuid (orbitaallaboratoorium) ning valmistatakse ette Maa-lähedase kosmose edasist asustamist.

Ajalugu

Orbitaaljaama ehitamise võimalikkust põhjendasid ja esitasid selle kavandid 20. sajandi alguses Konstantin Tsiolkovski, J. Kondratjuk ja Hermann Oberth.
NSV Liidu esimene orbitaaljaam Saljut lennutati kosmosesse 19. aprillil 1971. Sellega põkati  korraks kosmoselaev Sojuz 10, seejärel Sojuz 11. Viimasest läksid  orbitaaljaama kosmonaudid ja viibisid seal 22 ööpäeva. Esimene USA orbitaaljaam Skylab lennutati kosmosesse 14. mail 1973.
1986. aastal kosmosesse lennutatud NSV Liidu orbitaaljaamal Mir oli 6 põkkamissõlme ja 4 moodulit. Tegemist oli suurima tehiskehaga orbiidil.
Madalpinge

Madalpinge on  pingepiirkond, mille korral pinge võib olla väikepingest suurem, kuid ei ületa nomaaltalitlusel vahelduvpinge puhul 1000 volti ja alalispinge puhul 1500 volti. Madalpinget tähistatakse tähisega LV ingliskeelse termini low voltage järgi. Madalpingeseade on vahelduvpingel 50 kuni 1000 volti ja alalispingel 75 kuni 1500 volti talitlev elektriseade .
Johan Randvere

Johan Randvere (sündinud 14. jaanuaril 1990 Tallinnas) on eesti pianist, noor muusik 2014.

Haridustee

Randvere alustas klaveriõpinguid seitsmeaastaselt Võru Muusikakoolis, õpetajaks Merike Kapp ning jätkas Tallinna Muusikakeskkoolis, õpetajateks Marja Jürisson ja prof. Ivari Ilja.
2009. astus ta Eesti Muusika- ja Teatriakadeemiasse prof. Ivari Ilja klaveriklassi ning pälvis 2012. aastal bakalaureusekraadi. Praegu jätkab Johan õpinguid Milano G. Verdi nimelises konservatooriumis prof. Valerio Premuroso klaveriklassis.

Muu kontserttegevus

Johan Randvere on andnud kontserte Eestis, Lätis, Leedus, Itaalias, Valgevenes, Soomes ja Hollandis. Ta on esinenud koos ERSO, Läti Riikliku Sümfooniaorkestri, Tallinna Kammerorkestri, Maladjetšna Sümfooniaorkestri, Vanemuise Sümfooniaorkestri, Valgevene Raadio Sümfooniaorkestri ja Tallinna Muusikakeskkooli sümfooniaorkestriga, dirigentideks Risto Joost, Toomas Vavilov, Paul Mägi, Tarmo Leinatamm, Grigori Soroka, Erki Pehk jt. Lisaks on Johan Randvere aktiivne ka kammermuusikuna.
2014. aastal pärjati Randvere tiitliga "Noor muusik 2014". Ta on olnud ERR-i Klassikaraadio "Klassikahommiku" saatejuht.

Isiklikku

Ta on 2016. aastast abielus laulja Evelin Samueliga.
Kaljuvoor

Kaljuvoor ehk paevoor, ka paekaljuvoor, on mandrijää kulutusel aluspõhjakivimitest tekkinud liustiku liikumise suunaline ovaalse põhijoonisega positiivne pinnavorm.
Kujult on kaljuvoored silekaljuga sarnased, kuid nad on suuremad komeetjad erosioonilised jäänukvormid. Kaljuvoorte pinnal leidub sageli silekaljusid.
Kaljuvoorte pikitelg on orienteeritud jää liikumise suunas, nende jääpoolne ots võib isegi kõrgem olla. Rohkesti on selliseid loode-kagu suunalisi, kuni 15 m kõrgusi kaljuvoori Jaagarahu lademe avamusalal, näiteks Kirblas, Lihulas, Saleveres ja mujal, kus nad moodustavad hiiglaslikke ihkkeelte taolisi vorme. Aeglaselt madalduv kagupoolne osa koosneb pehmetest kihilistest dolomiitidest ja mergeldolomiitidest ning on kaetud moreeni ja mereliste kruusade-liivadega. Järsu astanguna kerkival kaljuvoore loodetipul leiduvad alati kõvad biohermid.
Saaremaal on paljud neemed tekkelt lamedad kaljuvoored. Muhu saar on lame paekaljuvoor, mis suutis võimsa Läänemere liustikuvoolu teel jääkulutusele vastu pidada tänu saarel kõvikutena avanevatele Jaagarahu lademe biohermsetele dolokividele.